राज्य कर्मचारी संयुक्त परिषद के एक गुट के साथ बैठक के बाद कार्मिक विभाग ने कार्यवृत्त जारी करते हुए कर्मचारियों को यह लिखित आश्वासन दिया है। परिषद के महामंत्री अतुल मिश्र व अन्य पदाधिकारियों ने बताया कि राज्य सरकार ने कर्मचारियों की वेतन विसंगति दूर करने, वेतन समिति की संस्तुतियां लागू करने और शेष बचे भत्तों पर इसी महीने कैबिनेट में प्रस्ताव लाने का वादा किया है। कार्मिक विभाग से जारी कार्यवृत्त में पूर्व विनियमित कर्मचारियों की अर्हकारी सेवाएं जोड़ते हुए पेंशन निर्धारित करने और इस बाबत न्यायालयों के फैसलों को भी ध्यान में रखने के साथ ही कैशलेस इलाज की व्यवस्था में तेजी लाने का भी आश्वासन दिया गया है। परिषद पदाधिकारियों ने बताया कि मुख्य सचिव ने कई मांगों पर एक महीने में शासनादेश जारी कराने की बात कही है।